Eikmaskin og Grimme Skandinavien skal samarbeide
Slutt på konkurransen om norske Grimme-kunder.
Fra Danmark: Heine Hylleberg og Grimme Skandinavien skal nå ha ansvaret for reservedeler og service gjennom utvalgte Eiksentra. Foto: Dag Idar Jøsang
Nyhet Eikmaskin Grimme Grimme Skandinavien Hylleberg Potet Potetopptaker Potetsetter eiksenteret
Etter å ha konkurrert om norske kunder i mange år skal Eikmaskin og Grimme Skandinavien nå samarbeide.
Samarbeidet går ut på at de Eiksenterne som har innehatt rollen som Grimmespesialister i Norge nå vil styrke innsatsen og kundeoppfølgingen til den enkelte potetdyrkeren når det gjelder rådgiving på reservedeler og teknisk bistand.
– Salget av nye Grimme maskiner vil fortsatt skje med Eikmaskin AS i Oslo som importør med salg via dedikerte selgere hos Eiksenteret», sier Ole Jørgen Baarlid, som er sjef for høstemaskiner i Eikmaskin.
DELESUPPORT FRA DANMARK
Avtalen gir Eiksentrene tilgang til et større lager av relevante deler i Danmark. Grimme Skandinavien sin nye rolle blir å følge opp Eiksentrene med deler og service. Reservedelslagrene hos de utvalgte Eiksentrene skal utvides og optimaliseres i samarbeid med Grimme Skandinavien i Danmark.
Sammen: Nå skal Eikmaskin og Grimme Skandinavien samarbeide, kan Øystein B. Aas-Hveem (t.v.), Heine Hylleberg,Brede Høgseth og Ole Jørgen Baarlid fortelle. Foto: Eikmaskin
– Herfra vil vi raskt og enkelt kunne levere de riktige reservedelene ved akutte tilfeller. Samtidig vil både service- og delepersonale få opplæring i Danmark og Tyskland for å bygge kompetanse på alle de tekniske systemene som er tilgjengelig innen potetdyrking i Norge, sier Heine Hylleberg som er salgsansvarlig i Grimme Skandinavien.
– Vårt felles mål er å øke kompetansen slik at hver enkelt servicetekniker kan være en aktiv sparringpartner for kunden når det gjelder praktisk bruk av Grimme-maskinene, sier han.
NORSK SERVICETEKNIKER
Som et ledd i avtalen har Grimme Skandinavien også ansatt Øystein B. Aas-Hveem som ny servicetekniker og kunderådgiver. Han er utdannet agronom fra Tomb Jordbruksskole og tidligere jobbet for Eiksenteret Sarpsborg.
Sammen med kollegaer fra Norden og Tyskland skal han utvikle service og rådgivning på Grimme-produktene.
– Kundene blir stadig mer profesjonelle og maskinene mer avanserte. Da må vi være klare til å bistå slik at eventuell nedetid blir minst mulig, uansett hvor i landet du holder til, sier han.